Midt i de konservatives historiske krise stikker en af partiets mest omtalte kandidater til Folketinget nu kniven dybt ind i det allerede åbne sår.

Mads Holger siger i et interview med Politiken, at partiet mangler »intellektuel kapacitet«. Han anklager det samtidig for at have ført en alt for negativ valgkampagne uden at sætte klassiske konservative temaer som folkeskole og kultur på dagsordenen. Han opfordrer samtidig de konservative til at tage imod den hjælp, der kommer udefra, i stedet for at lukke sig for omverdenens input.

»Jeg vil gerne hjælpe det her parti, men føler mig lidt som lægen, der ankommer til den døende patient, som så slår ud efter lægen i sin febervildelse«, siger Mads Holger, der er opstillet i Københavns Omegns Storkreds.